Lactoris fernandeziana

Lactoris fernandeziana er en planteart som bare finnes på øya Isla Robinson Crusoe, en av de chilenske Juan Fernández-øyene i Stillehavet. Den ble tidligere regnet til en egen familie, Lactoridaceae, men i APG IV-systemet er den plassert i holurtfamilien.

Planten er en liten busk. Den er gynomonøcisk med hunnblomster og tvekjønnede blomster på samme plante. Blomstene sitter på korte stilker i bladhjørnene. Pollineringen skjer med vinden, og kanskje vann. Frøene er mørkebrune, små og lette, og de spres med vind, tyngdekraft eller vann.

Lactoris fernandeziana er en av omtrent 100 endemiske arter på øya. Det finnes mer enn 960 eksemplarer med en høyde over 30 cm fordelt på 14 voksesteder. Planten vokser helst som undervegetasjon i fjellskoger i bratte skråninger med mye vind, tåke og regn. Den kan av og til vokse i full sol i vertikale klippesider. Planten vokser mellom 340 og 690 moh., som regel høyere enn 500 m.

Lactoris fernandeziana er tradisjonelt blitt regnet som den eneste arten i familien Lactoridaceae. I Cronquist-systemet ble familien regnet til magnoliaordenen, mens den i Takhtajan-systemet ble plassert i en egen orden, Lactoridales. I APG IV-systemet har man valgt å plassere arten i holurtfamilien, som tilhører pepperordenen. En fylogenetisk studie fra 2021 konkluderer likevel med at arten bør regnes til en egen familie i pepperordenen.

Fossilt pollen viser at familien tidligere har hatt en vid utbredelse. De eldste funnene er fra sørvestlige Afrika for 93–76 millioner år siden. Andre funn er gjort i Canada, India, USA, Antarktis, Argentina og Australia. De yngste fossilene er funnet i sørlige Patagonia, 2000 km fra dagens forekomst, og er datert til tidlig miocen for 19,33 millioner år siden. Isla Robinson Crusoe er bare fire millioner år gammel og har aldri vært forbundet med fastlandet.

Referanser

Eksterne lenker 
 

Piperales